Naf mener Norge henger etter målet om bare å selge nullutslippsbiler i 2025, og at elbilsalget må øke med 1.000 per måned for å være i rute.

Elbil-boomen

Det er solgt rundt 16.172 utslippsfrie biler så langt i år, eller 3.200 elbiler i måneden.

Det viser mai-tallene fra Opplysningsrådet for Veitrafikken, som ble lagt frem i helgen.

Legger man til de 4.595 elbilene som er blitt bruktimportert, så er det til sammen solgt 20.767 elbiler i år, eller i snitt 4.153 i måneden.

Det er langt etter skjema for å nå målet, mener NAF.

– Det selges mye elbiler, men det selges ikke nok til å nå de målene som er satt frem mot 2025. Det bør uroe politikerne, sier fungerende kommunikasjonssjef Nils Sødal i NAF til E24.

– Må det stige gradvis, da? Kan ikke bare elbilsalget sprette i været når 2025 nærmer seg?

– Det kan skje, det vet vi ikke. Men så langt ligger vi bakpå. Det som kan skje er at du må ha tøffere tiltak mot fossilbiler etter hvert. Det ønsker ikke vi, av hensyn til forbrukerne, sier Sødal.

– Vi har vært innmari flinke til å bruke gulrot så langt, og det er dumt hvis man må i gang med for mye pisk. Det er viktig å ha med seg folk i den overgangen vi skal gjennom, sier han.

5.500 elbiler i måneden

For å oppnå regjeringen og Stortingets mål om at det kun skal selges nullutslippsbiler i 2025 må det ifølge NAF selges 5.500 nye elbiler i måneden.

Bilorganisasjonen har regnet seg frem til dette tallet basert på tidligere anslag fra Transportøkonomisk Institutt om hva som skal til for at Norge skal nå sitt mål for salget av nullutslippsbiler i 2025 (se faktaboks).

Kategorien nullutslippsbiler består så langt hovedsakelig av elbiler, samt en og annen hydrogenbil.

TØI-forsker Lasse Fridstrøm tror ikke det er mulig å nå 2025-målet med den politikken som foreligger i dag.

– Hvis jeg skal svare kort på det, så er svaret nei. Vi har gjort en beregning som kommer opp på rundt 90 prosent, men vi tror den er for optimistisk. Den tar ikke hensyn til at en god del bileiere ikke har mulighet til å lade hjemme, sier Fridstrøm til E24.

– Det er mulig å komme ganske høyt, men det forutsetter blant annet at momsfritaket videreføres, legger han til.

Ønsker ladesatsing

Bileiernes forening mener regjeringen må legge enda bedre til rette for at folk skal velge elbil, for å ha håp om at 2025-målet skal nås.

– Det er fortsatt for lite variasjon i elbilmodellene, og det er utfordringer med lading. Modellene kommer med større bredde de neste to-tre årene, men lading blir en av de store flaskehalsene, sier Sødal.

– Det regjeringen kan gjøre er å opprettholde elbilfordelene, og sette inn støtet på lading så folk lettere kan ta i bruk elbil. Det bør også bli momsfritak på hjemmelading, legger han til.

Bare 12 prosent av befolkningen tror på målet om at det ikke skal selges bensin- og dieselbiler i 2025, ifølge en Agder Energi-undersøkelse som ble lagt frem i forrige uke. 78 prosent av de spurte tror at 2025-målet ikke vil bli nådd.